Inger Støjberg (V), 2010-03-16:
Ja, jeg kan jo forstå, at jeg må vente lidt i spænding endnu med at se, hvordan Enhedslisten nu stemmer.
Det vil jeg så glæde mig meget til at få afsløret.
Vi skal gøre alt, hvad vi overhovedet kan for at hjælpe unge til at få så god en start på arbejdslivet som muligt.
Det er det, der sker med det her lovforslag.
Det skylder vi simpelt hen de unge, og det skylder vi også det danske arbejdsmarked.
Heldigvis klarer de fleste unge sig godt, og så meget desto mere er der så også brug for at hjælpe de unge, som ikke formår at komme i gang af sig selv.
Det er helt afgørende, at vi ikke taber en generation på gulvet.
Det er også vigtigt, at vi tager fat i de helt unge, de 15-17-årige, som hverken er under uddannelse eller i job.
Dem er der i størrelsesordenen 10.000 af.
Vi må sørge for, at den gruppe ikke ender på kontanthjælp, når de bliver 18 år.
Det er fortsat Ungdommens Uddannelsesvejledning, som har hovedansvaret for de unge under 18 år, men med lovforslaget får jobcentrene mulighed for at give disse unge aktive tilbud, som kan hjælpe dem i gang, og som kan hjælpe dem videre.
Lovforslaget indeholder også en ændring af de gældende regler om, at det første ret- og pligttilbud til unge under 30 år skal have en sammenhængende varighed på 6 måneder.
Der har været rejst kritik af, at reglerne er for ufleksible, fordi der ikke må være pauser i aktiveringsperioden på de 6 måneder.
Den kritik har jeg lyttet til; jeg kan godt se, at der kan være behov for noget fleksibilitet.
Derfor foreslår jeg, at vi ændrer reglerne, så det bliver muligt for jobcentrene at tilrettelægge et 6-måneders-aktiveringsforløb med pauser på op til 4 uger.
For det er jo det, det hele handler om: at hjælpe de unge i gang og hjælpe de unge videre, så de ikke ender på en overførselsindkomst.
Lovforslaget indeholder også nogle elementer, som ikke alene vedrører de unge.
Af dem vil jeg gerne fremhæve, at voksenlærlingeordningen med lovforslaget nu bliver lovfæstet.
De foreslåede regler om voksenlærlinge er ikke nye; i dag er de blot fastsat administrativt i en bekendtgørelse.
Det nye er, at arbejdsgivernes ret til at få et tilskud på 30 kr. i timen i 2 år nu bliver lovfæstet.
Dermed bliver aftalen fra december 2008 om tilskud til voksenlærlinge, som er indgået mellem regeringen, Socialdemokraterne, Dansk Folkeparti og Det Radikale Venstre, nu opfyldt.
Et andet forslag, som jeg vil fremhæve, er bemyndigelsen til at forhøje beløbsgrænsen fra 1.000 kr. til 1.500 kr. for godtgørelse, som kontanthjælps- og starthjælpsmodtagere kan få til dækning af transportudgifter, når de deltager i tilbud.
Ændringen er taget med, fordi det af flere er blevet påpeget, at beløbsgrænsen på de 1.000 kr. til transport kunne være en hindring for, at ledige kontant- og starthjælpsmodtagere får de rette tilbud.
Den kritik har jeg også lyttet til, og bemyndigelsen vil blive brugt til at hæve beløbsgrænsen til 1.500 kr.
I første omgang vil det komme til at gælde i resten af 2010, som er den periode, hvor regeringen har kunnet finde finansiering til forhøjelsen.
Til slut vil jeg gerne takke for det gode forhandlingsklima, jeg synes vi har haft omkring hele forliget, men også for den gode behandling, som forslaget har fået her i dag.
Og så ser jeg frem til udvalgsbehandlingen.